विष्णुस्मृतिः/षष्ठितमोऽध्यायः
ब्राह्मे मुहूर्ते उत्थाय मूत्रपुरीषोत्सर्गं कुर्यात् । । ६०.१  । ।

दक्षिणाभिमुखो रात्रौ दिवा चोदङ्मुखः संध्ययोश्च  । । ६०.२  । ।

नाप्रच्छादितायां भूमौ  । । ६०.३  । ।

न फालकृष्टायां  । । ६०.४  । ।

न छायायां  । । ६०.५  । ।

न चोषरे  । । ६०.६  । ।

न शाद्वले  । । ६०.७  । ।

न ससत्त्वे  । । ६०.८  । ।

न गर्ते  । । ६०.९  । ।

न वल्मीके  । । ६०.१०  । ।

न पथि  । । ६०.११  । ।

न रथ्यायां  । । ६०.१२  । ।

न पराशुचौ  । । ६०.१३  । ।

नोद्याने  । । ६०.१४  । ।

नोद्यानोद्कसमीपयोः  । । ६०.१५  । ।

न भस्मनि  । । ६०.१६  । ।

नाङ्गारे  । । ६०.१७  । ।

न गोमये  । । ६०.१८  । ।

न गोव्रजे  । । ६०.१९  । ।

नाकाशे  । । ६०.२०  । ।

नोदके  । । ६०.२१  । ।

न प्रत्यनिलानलेन्द्वर्कस्त्रीगुरुब्राह्मणानां  । । ६०.२२  । ।

नैवानवगुण्ठितशिराः  । । ६०.२३  । ।

लोष्टेष्टकापरिमृष्टगुदो गृहीतशिश्नश्चोत्थायाद्भिर्मृद्भिश्चोद्धृताभिर्गन्धलेपक्षयकरं शौचं कुर्यात् । । ६०.२४  । ।

एका लिङ्गे गुदे तिस्रस्तथैकत्र करे दश   ।
उभयोः सप्त दातव्या मृदस्तिस्रस्तु पादयोः   । । ६०.२५  । ।

एतच्छौचं गृहस्थानां द्विगुणं ब्रह्मचारिणाम्  ।
त्रिगुणं तु वनस्थानां यतीनां तु चतुर्गुणम्  । । ६०.२६  । ।